ཀྱི་སྐུའོ། །
དང་པོ་ནི། ཆོས་ཉིད་འཕོ་འགྱུར་མེད་པའི་རང་བཞིན་དག་པ་གཉིས་ལྡན་གྱི་ངོ་བོ་དང་། གཉིས་པ་ནི། དག་པ་གཉིས་ལྡན་གྱི་ངོ་བོ་དེ་ལ་སྣང་ཆ་བྲལ་སྨིན་གྱི་ཡོན་ཏན་མཐའ་དག་ལ་དབང་འབྱོར་ཞིང་། དེའི་ཚེ་ཡེ་ཤེས་བསམ་གྱིས་མི་ཁྱབ་པའི་ཡོན་ཏན་ཐམས་ཅད་འཆར་བའི་གཞིར་གནས་པ་དང་། གསུམ་པ་ནི། ཡོད་མེད་རྟག་ཆད་ཀྱི་སྤྲོས་པ་མཐའ་དག་དང་བྲལ་བའི་ཀློང་དུ་ཡེ་ཤེས་ཀྱི་སྣང་བ་རོ་གཅིག་ཏུ་འདྲེས་པས་ནང་དབྱིངས་སུ་བཞུགས་ཀྱང་། ཡེ་ཤེས་ནང་གསལ་མཉམ་བཞག་གི་ཆ་ལས་ཕྱིར་གསལ་གྱི་ཡེ་ཤེས་མཆེད་པའི་སྙིང་པོར་གནས་པས་ཐིམ་ལ་མ་རྨུག་པའི་ཡེ་ཤེས་ཀྱི་བདག་ཉིད་དོ། །དེ་སྐད་དུ་འཕགས་པ་ཀླུས། དག་པ་དེ་ཉིད་མྱ་ངན་འདས། །ཆོས་ཀྱི་སྐུ་ཡང་དེ་ཉིད་དོ། །ཞེས་སོ། །གཉིས་པ་ལོངས་སྐུ་ནི། འོད་གསལ་དབྱིངས་ན་འཁྱིལ་བ། རྟག་ཆད་མཐའ་ལས་འདས་ཤིང་མཚན་དཔེ་ལྷུན་གྲུབ་ཏུ་བཞུགས་པའི་ཆ་དེ་ཡིན། དབྱེ་ན། རང་སྣང་ལོངས་སྐུ་དང་། ཕྱེད་སྤྲུལ་ལོངས་སྐུའོ། །
དང་པོ་ནི། ནང་གསལ་གྱི་ཡེ་ཤེས་དེ་ཉིད་རང་སྣང་གི་ཡུལ་ལ་ཕྱི་གསལ་གྱི་ཡེ་ཤེས་མཚན་དཔེ་རྒྱ་མཚོའི་བདག་ཉིད་དུ་སྣང་བ་གང་ཅན་མཚོ་སོགས་ལོངས་སྐུའི་སྟོན་པ་རང་ལས་མི་གཞན་པའི་འཁོར་ལ་སྣང་ཞིང་། འཁོར་ཡང་། སྤྱན་སའི་སྙིང་པོ་སོགས་དང་། ཡུལ་གཟུགས་རྡོ་རྗེ་མ་སོགས་དང་ཐ་མི་དད་པའི་རོལ་པ་ཆེན་པོའི་དཀྱིལ་འཁོར་གྱི་འཁོར་ལོར། བརྗོད་འདས་གྲགས་སྟོང་ནཱ་ད་མི་ཤིགས་པའི་ཆོས་འཁོར་བསྐོར་བ་སོགས་རྟག་པ་རྒྱུན་གྱི་འཁོར་ལོར་ལོངས་སྤྱོད་པ་ནི་སངས་རྒྱས་རང་སྣང་ལས་གཞན་སྣང་དུ་མ་གྱུར་པ་སྟེ། རྒྱུད་བླ་མ་ལས། ངག་ཡུལ་མིན་ཕྱིར་དོན་དམ་གྱིས་བསྡུས་ཕྱིར། །རྟོག་གནས་མིན་ཕྱིར་དཔེ་ལས་འདས་པའི་ཕྱིར། །བླ་ན་མེད་ཕྱིར་སྲིད་ཞིས་མ་བསྡུས་ཕྱིར། །རྒྱལ་ཡུམ་འཕགས་རྣམས་ཀྱིས་ཀྱང་བསམ་མི་ཁྱབ། །ཅེས་སོ། །གཉིས་པ་ནི། གདུལ་བྱ་ས་བཅུའི་འཕགས་པར་ལོངས་སྐུ་ཆེན་པོའི་མཚན་དཔེ་ལྟར་སྣང་བ་རྣམ་སྣང་སོགས་རིགས་ལྔའི་སངས་རྒྱས་སུ་སྤྲུལ་ནས་སྤྲུལ་པའི་ཞིང་ལྔར་གདུལ་བྱ་འཕགས་པ་རྣམས་ལ་འོད་ཟེར་ཆེན་པོའི་དབང་བསྐུར་ཏེ། སངས་རྒྱས་ཀྱི་མཛད་པ་ཐམས་ཅད་རྫོགས་པར་བྱེད་པ་ཡིན་ནོ། །གསུམ་པ་སྤྲུལ་སྐུ་ནི། འཆར་ཚུལ་གོ་མ་འགགས་པས་ཐུགས་རྗེ་ཕྱོགས་མེད་དུ་འཕྲོ་བའི་ཆ་སྟེ། དབྱེ་ན། མཆོག་དང་། གཟོ་དང་། སྐྱེ་བ་སྤྲུལ་པའི་སྐུ་དང་གསུམ། དང་པོ་ནི། གདུལ་བྱའི་བསོད་ནམས་དང་། སངས་རྒྱས་ཀྱི་ཐུགས་རྗེའི་རྒྱུ་རྐྱེན་ལས་སྣང་བ་འགྲོ་དྲུག་ཏུ། རིག་པའི་སྐྱེས་བུ་ཐུབ་དྲུག་ཏུ་སྤྲུལ་ནས་འདུལ་བ་རྣམ་བཞིའི་ཕྲིན་ལས་བསམ་མི་ཁྱབ་པ་དང་། དེ་ལས་མཛད་པ་བཅུ་གཉིས་སྟོན་པ་དང་། གཉིས་པ་ནི། བེམ་པོར་སྤྲུལ་ནས་ཕན་བཏགས་པ། གྲུ་ཟམ། ནོར་བུ། དཔག་བསམ་ཤིང་། སྨན་གྱི་ལྷུམ་བུར་སོགས་དང་། གསུམ་པ་ནི། སྐྱེས་པ། བུད་མེད། རྒྱལ་བློན། དེད་དཔོན་སོགས་དང་། མུ་གེའི་དུས་ཉ་བོ་ཆེ། སྲིན་མོའི་གླིང་དུ་རྟ་མཆོག །བཀྲེས་པས་ཉེན་པར་གླང་ཆེན། ནད་པར་སྲོག་ཆགས་དེས་པ་སོགས། མདོར་ན་སྲིད་པ་ཇི་སྲིད་དུ་སྐྱོ་དུབ་མེད་པར་ཕྲིན་ལས་ཀྱི་འཇུག་པ་བསམ་གྱིས་མི་ཁྱབ་པ་སྟེ། ཕལ་པོ་ཆེ་ལས། ཀྱེེ་རིགས་ཀྱི་བུ། དེ་བཞིན་གཤེགས་པའི་སྤྲུལ་པ་ནི་ཚད་མེད་དེ། འགྲོ་བ་གང་དང་གང་གིས་འདུལ་བ་དེ་དང་དེའི་གཟུགས་དང་ཁ་དོག་དང་མིང་གིས་དོན་མཛད་དོ། །ཞེས་སོ། །སྐུ་གསུམ་པོ་དེ་ལས། སྔ་མ་ནི་རང་སྣང་གི་སྐུ་མཚན་ཉིད་པ་དང་། ཕྱི་མ་གཉིས་ནི་གདུལ་བྱ་ལ་སྣང་བའི་བཏགས་པའོ། །
སྤྱི་དོན་གསུམ་པ་རྗེས་ཀྱི་རིམ་པ་ལ། བསྲུང་མཚམས་བསྡུས་ཙམ་སྟོན་པ་དང་། མཐའ་བསྡུའི་ཚུལ་བཤད་པའོ། །དང་པོ་ནི། སྤྱིར་གསང་སྔགས་བླ་མེད་ཀྱི་དབང་བཞི་ལས་བྱུང་བའི་རྩ་བ་དང་ཡན་ལག་གི་དམ་ཚིག་མཐའ་དག་མི་ཉམས་ཤིང་བསྲུང་སྡོམ་ཇི་བཞིན་དུ་བྱ་བ་གནད་གལ་པོ་ཡིན། ཁྱད་པར་དུ། སྙིང་གའི་དྭངས་མ་ལྔ་འདུས་ཀྱི་ཐིག་ལེ་གཙོ་བོར་གྱུར་པའི་རྩའི་འཁོར་ལོར་རླུང་རིག་གཅིག་ཏུ་དྲིལ་ནས་སྦྱོར་བ་བཞི་ལྡན་ལ་མཁས་པས་གནད་དུ་བསྣུན་པ་དང་། འབར་འཛག་དྲོད་ཀྱི་རྣལ་འབྱོར་ལྟེ་བའི་ཨ་ཤད་ལ་གནད་དུ་བསྣུན་པའི་བུམ་ཅན་གྱི་སྦྱོར་བས་ལྟེ་བའི་གཏུམ་མོ་འབར་དེ་སྤྱི་བོའི་ཧྃ་ཡིག་ཞུ་བའི་དགའ་བཞི་བསྐྱེད་པ་གཏུམ་མོའི་མན་ངག་ནམ་ཡང་མི་འབྲལ་ཞིང་། ཆེ་རྩིང་ཧང་རྒྱག་གི་སྤྱོད་པ་ལ་དོར་ཏེ། ལས་འབྲས་ལ་ཡིད་རྟེན་པ་ཐུན་ཐམས་ཅད་དུ་ཆོས་ཐམས་ཅད་རྨི་ལམ་དང་སྒྱུ་མ་ལྟ་བུར་ལྟ་བས་ཐག་བཅད། བསྒོམ་པས་གཉུག་བསྲིངས། སྤྱོད་པས་ལ་དོར་བར་བྱ་ཞིང་། འགྲོ་བ་མཐའ་དག་ལ་བྱམས་སྙིང་རྗེ་བསྒོམ་པ་དང་། བླ་མར་མོས་གུས་ཚད་མེད་པའི་མཚམས་སྦྱོར་མི་འབྲལ་བར་བྱ་བ་དང་། དང་དུ་བླང་བའི་དམ་ཚིག་ཏུ། དཀར་ཆས་དང་། རས་རྐྱང་བགོས་ཏེ། གངས་ཁྲོད་དང་། རི་རྩེ། ཆུ་ངོགས་སོགས་སུ་བོགས་ཡང་ཡང་འདོན་ཞིང་། རྩི་སྨན་ས་རྡོ་སོགས་ལ་བརྟེན་ཏེ་བཅུད་ལེན་ལ་བརྩོན་པ་དང་། ཨང་རག་དང་། སྒོམ་ཐག་སོགས་མི་འབྲལ་བར་འཆིངས་བ་དང་། སྤངས་བྱའི་དམ་ཚིག་ཤ་ཆང་སོགས་དྲོད་བཅུད་ཀྱི་ཟས་དང་། མེ་དང་། ཉི་མ་མི་འདེ་བ། གཅན་གཟན་གྱི་ལྤགས་པ་སོགས་ལྤགས་གོས་གོན་པ་ལ་སོགས་སྤངས་བར་བྱའོ། ཁྱད་པར་དུ་བྱང་སེམས་ཏིལ་འབྲུ་ཙམ་ཡང་མི་ཉམས་པར་རྟག་ཏུ་འཆིངས་ཤིང་། གོང་འཕེལ་གྱི་ཐབས་ལ་བརྩོན་པར་བྱ་ཞིང་། དེ་ལ་བརྟེན་པའི་དོན་དམ་པའི་ཐིག་ལེ་གོང་འཕེལ་དུ་བྱ་བའི་ཐབས་རྩོལ་བཅས་དང་། རྩོལ་མེད་སྣང་མུན་གྱི་ལམ་ནས་དབྱིངས་ཀྱི་ར་བར་ལུག་རྒྱུད་བཙོན་དུ་འཛིན་པའི་གདམས་པར་བརྩོན་དགོས་པ་སྟེ། གཞུང་ལས། ཡུད་ཙམ་འཁོར་ཡུག་རོལ་པ་ལས་མི་འདའ༔ དོན་དམ་ཐིག་ལེ་གོང་འཕེལ་མངོན་པའི་མདངས༔ ཡེ་ཤེས་ཐིག་ལེའི་ལུག་རྒྱུད་རྟག་སྐྱོངས་ཤིག༔ ཅེས་སོ། །
གཉིས་པ་ལ། ལས་སྦྱོར་དང་། མཇུག་བསྡུ་ཚུལ་ལོ། །དང་པོ་ལ་གྲང་ཐུབ་དང་། ཚ་ཐུབ་དང་། དེའི་ཡན་ལག་གོ། དང་པོ་ནི། འདི་སྐབས་ཀྱི་ཕྱག་བཞེས་དངོས་ཏེ། ཁྲིད་སྦྱང་གྲུབ་པའི་དགུང་མོ་ལ་བབས་ཚེ་གཏུམ་མོའི་མེ་དབང་བླ་མ་བརྒྱུད་པའི་བཀའ་སྲོལ་བཞིན་མ་ཉམས་པར་བསྐུར་ལ་རས་གོས་སོགས་བྱིན་རླབས་བྱ། ནངས་པར་ཐོ་རངས་ལ་བབས་ཚེ། སྟན་གྱི་སྟེང་དུ། ཐབ་འགལ་དྲུག་པའམ། མེ་ཐབ་དྲུག་ཆིངས་ནི་ཨཾ་ཚུགས་ཀྱིས་རྐང་པ་གཡོན་ནང་གཡས་རྒྱབ། ལག་པ་གཡས་རྒྱབ། གཡོན་ནང་བྱེད་པའི་པུས་མོར་གཏོད་པའི་རྡོ་རྗེ་འཆང་གི་ཕྱག་རྒྱ། པུས་འཁྱུད་ཀྱིས་བསྡམ་པར། སྒོམ་ཐག་གིས་འཚིངས་ཤིང་། བདུད་རྩི་ལྔའི་ཆུས་བཀྲུས་ཏེ། རས་དཀར་དྲི་མ་མེད་པ་ཆུར་བཅུག་སྟེ་གྱོན། དེའི་ཚེ་རླུང་དུག་སེལ་ཕྱིར་རླུང་རོ་དོར་ནས་དྲག་རླུང་འཛིན། དམིགས་པ་ནི། སྔར་བསྟན་པའི་སྟོང་རའི་སྐབས་བཞིན་རྡོ་རྗེ་ཕག་མོ་རྩ་འཁོར་བཅས་གསལ་བའི་ལྟེ་བར་ཨ་ཐུང་དང་། གཡས་གཡོན་དུ་རཾ་གཉིས་གསལ་དེའི་རྩེར་རྡོ་རྗེ་ཕག་མོ་ཚོན་གང་བ་གསལ་བ་ལས་མེ་ཤེལ་ལས་མེ་འབྱུང་བ་བཞིན། རྩ་འཁོར་ལོ་བཞི་བཅས་མེས་ཁེང་། ལུས་ཀྱི་ནང་ཐམས་ཅད་དམར་འུར་གྱིས་གང་། མེ་སྟག་ལྕགས་ཀྱུའི་རྣམ་པ་གྲངས་མེད་པ་བཤང་ལམ་ནས་ཕྱིར་ཐོན། ཕྱི་རོལ་ཐམས་ཅད་མེ་རིའི་གུར་ཁང་དམར་ནག་ཏུ་འཁྲིགས་ཏེ། འུར་ཏི་རི་རི་འབར་བར་བསམ་ལ་དྲག་རླུང་འབུད། ཡང་བཟུང་ཐུན་འཇོག་ཁར། ཕྱི་ནང་གི་མེ་ཐམས་ཅད་ཕག་མོ་ལ་ཐིམ། ཕག་མོ་རཾ་བཅས་ཨ་ཤད་ལ་ཐིམ། དེ་ཉིད་མི་དམིགས་སྟོང་ཉིད་སྤྲོས་པ་བྲལ་བས་རྒྱས་གདབ་པོ། གཉིས་པ་ནི། དབྱར་ཚད་པ་ཆེ་བའི་དུས་དང་། ཚད་པའི་ནང་སོགས་ལ་ཆུ་རླུང་འཛིན་པའི་ལས་སྦྱོར་རོ། །གསུམ་པ་ནི། མ་ཞུ་བ་དུག་ཐབ་སོགས་ལ། ཆུ་བཏུང་ཞིང་ཆུ་རླུང་མང་བས་སྐྱུགས་བཏང་བ་དང་། ཕོ་སྐོར་གྱིས་འདྲེན་བཏང་བ་སོགས་ཀྱིས་མཚོན་ལས་སྦྱོར་མཐའ་ཡས་སོ། །རྗེས་སུ་ལུས་ལ་བསྐུ་མཉེ་བྱ་དགོས་པར་གསུངས་སོ། །གཉིས་པ་འཇུག་བསྡུ་བ་ལ། དམིགས་རིམ་དང་། འཁྲུལ་འཁོར། བསྔོ་སྨོན་ནོ། །དང་པོ་ནི། ཕྱོགས་བཅུའི་སངས་རྒྱས་བྱང་སེམས། རྩ་བ་གསུམ་གྱི་ལྷ་ཚོགས་དང་། ཕྱི་ནང་གི་གནས་ཡུལ་ཞིང་སྐྱེས་ཀྱི་དཔའ་བོ་མཁའ་འགྲོ བསྟན་བསྲུང་དམ་ཅན་རྒྱ་མཚོ་དང་། དཀར་ཕྱོགས་ཀྱི་ལྷ་ཀླུ་དགེ་བསྙེན་སོགས་མདུན་གྱི་ནམ་མཁར་སྤྲིན་དཔུང་གཏིབས་པ་ལྟར་བཞུགས་ནས། རང་ལ་ཞལ་གྱིས་ཕྱོགས། སྤྱན་གྱིས་གཟིགས། དགྱེས་པའི་ཉམས་དང་བཅས་བཀྲ་ཤིས་པའི་མེ་ཏོག་མནྡ་ར་ལ་སོགས་པས་ཆར་དབབ་ཅིང་། བདེན་ཚིག་ཤིས་པའི་གླུ་དབྱངས་དང་། ལུས་ཀྱི་རྣམ་འགྱུར་སྣ་ཚོགས་པའི་གར་དང་བཅས་རྣམ་པ་དུ་མས་འཕྲལ་ཡུན་ཀུན་ཏུ་དགེ་ལེགས་ཀྱི་སྣང་བ་ཆེན་པོས་ཁྱབ་པར་མཛད་པར་མོས་ལ། བཀྲ་ཤིས་ཀྱི་ཚིག་སྣ་ཚོགས་བརྗོད་ཅིང་། མེ་ཏོག་འཐོར་རོ། །གཉིས་པ་ནི། བཀྲ་ཤིས་ཀྱི་ཚིག་བརྗོད་ཟིན་པ་ན། ཆོས་བདུན་དང་ལྡན་པས། རླུང་བུམ་ཆེན་ལྡིར་ནས། འབེབས་ཆེན་གསུམ། བར་འབེབས་གསུམ། འབེབས་ཆུང་གསུམ་བྱས་ལ་རླུང་དོར། འདི་མཚམས་སུ་གདན་སྐོར་བྱེད་པའི་ཕྱག་ལེན་ཡོད་པས། རླུང་འཛིན་བཞིན་བྱ། མཐར་རང་རང་གི་གདན་ལ་འཁོད་ཟིན་པ་ན། སླར་ཡང་། རླུང་འཛིན་ཞིང་། བཅའ་བཤིག་དང་། འབེབས་ཆུང་གསུམ། བར་འབེབས་གསུམ། འབེབས་ཆེན་གསུམ་བྱ་ཞིང་རླུང་དོར་རོ། །གསུམ་པ་ནི། དེ་ལྟར་ཟིན་པ་ན། འདི་ལྟར་བགྱིས་པའི་དགེ་རྩ་དེའི་མཚོན་རང་གཞན་གྱི་དགེ་ཚོགས་མ་ལུས་བྱང་ཆུབ་ཆེན་པོར་བསྔོ་བས་རྒྱས་གདབ་ཅིང་། འཁོར་གསུམ་ཡོངས་དག་གིས་རྩིས་ཟིན་པའི་སྒོ་ནས། འཕགས་པ་བཟང་པོ་སྤྱོད་པའི་སྨོན་ལམ་ཚིག་དོན་འབྲེལ་བཞིན་པར་བརྗོད་ཅིང་།
གཞན་ཡང་། ཐོག་མའི་མགོན་པོ་སོགས་སྨོན་ལམ་ཅི་རིགས་བགྱི་ཞིང་། དེ་དག་གི་ཚེ། བསྟན་པ་སྤྱི་དང་བྱེ་བྲག་ཁྱད་པར་ཟབ་ལམ་མཆོག་གི་རྣལ་འབྱོར་གྱི་བསྟན་པ་འདི་ཉིད་མི་ཉམས་གོང་འཕེལ་ངོས། ཉམས་བཞེས་མཛད་པའི་འགྲོ་བ་བྱོན་དང་འབྱོན་འགྱུར་ཐམས་ཅད། གནས་སྐབས་ཀུན་ཏུ་མི་མཐུན་བར་ཆད་ཀྱི་བདུད་ལས་རྒྱལ་ཞིང་། ལེགས་ཚོགས་ཕན་བདེའི་ཡོན་ཏན་མ་ལུས་གོང་ནས་གོང་དུ་འཕེལ་ཞིང་། མཐར་ཐུག་རྩ་ཐིག་རླུང་གི་དྲོད་རྟགས་རྩོལ་མེད་དུ་གནད་དུ་ཚུད་ནས་སྐུ་བཞི་ཡེ་ཤེས་ལྔའི་བདག་ཉིད་དུ་སངས་རྒྱས་པར་ཤོག་སྙམ་པའི་བསམ་སྦྱོར་དག་པའི་མཚམས་སྦྱོར་འདོར་བ་མེད་པར་བྱའོ། །
སླར་ཡང་སྨྲས་པ། རྒྱལ་བསྟན་དྲི་མེད་ལྷ་རྩེ་རོལ་པའི་ཁྱོན། །ཟབ་རྒྱས་ཆོས་ཀྱི་རྒྱུ་སྐར་འབུམ་སྣང་ཡང་། །ཡང་གསང་བླ་མེད་རྡོ་རྗེའི་སྙིང་པོ་ཡི། །བཅུ་གཉིས་བདག་པོའི་སྣང་བ་བསམ་མི་ཁྱབ། །དེ་ལས་བྱུང་བའི་ཟབ་རྒྱས་ཆོས་ཀྱི་མཛོད། །ཚེ་གཅིག་བྱང་ཆུབ་མཆོག་ལ་གཞོལ་བའི་ཐབས། །ཚད་ལ་མ་ནོར་གདམས་ངག་བདུད་རྩིའི་སྐྱེམས། །སྐལ་བཟང་མཆོག་གི་འཇུག་ངོགས་ཕུལ་དུ ཕྱིན། །རྡོ་རྗེའི་ལུས་ལ་རྩ་ཐིག་རླུང་གི་གནད། །གཅུན་པས་ཟག་བྲལ་ཡེ་ཤེས་སྐྱེ་བའི་ཐབས། །རྒྱལ་བ་རྡོ་རྗེ་འཆང་ནས་ད་བར་དུ། །རིག་འཛིན་བརྒྱུད་པའི་ཉམས་བཞེས་བླ་ན་མེད། །དེ་ལྟའི་ཆོས་ཚུལ་རྟོག་གིས་མ་བསླད་པའི། །མཁའ་འགྲོའི་གསང་མཛོད་ཡིད་བཞིན་ནོར་བུ་མཆོག ། རྣམ་འདྲེན་བླ་མའི་དགོངས་པའི་རྒྱལ་མཚན་རྩེར། །བརྒྱན་པའི་སྣང་བས་དགོས་པའི་འདོད་པ་འཇོ། །བདག་ཀྱང་འཁོར་ཡུག་དེ་ལས་མི་འདའ་བར། །རང་གི་བགོས་སྐལ་དང་བསྟུན་སྙན་བརྒྱུད་རིགས། །མ་ནོར་སྙིང་ལ་འཆང་བའི་གདམས་པ་རྣམས། །ཕན་པའི་བསམ་སྦྱོར་དག་པས་འདི་རུ་བྲིས། འོན་ཀྱང་དྲོད་ཚད་མ་རྫོགས་ཚིག་ལ་ལུས། །སོ་སྐྱེ་འཁྲུལ་པའི་སྣང་ཤེས་ལོག་པར་སོང་། །དམ་པའི་མདུན་སར་མི་མཛེས་ཅི་མཆིས་པ། །འགྱོད་པས་བཤགས་སོ་དག་ཚངས་བདག་ལ་སྩོལ། །དེ་ལས་བྱུང་བའི་དགེ་བའི་དངོས་པོ་འདིས། །ཐོག་མེད་བསགས་པའི་ལས་སྣང་འབྱུང་འཁྲུགས་དང་། །རྩ་རླུང་ཐིག་ལེ་ཉམས་དང་རྒུད་པ་སོགས། །སོར་ཆུད་རྡོ་རྗེའི་གྲོང་ཁྱེར་མཛེས་པར་ཤོག །རགས་པའི་ཐིག་ལེ་ལ་བརྟན་འཁོར་ལོ་ལྔའི། །རླུང་སེམས་ཡི་གེ་རོལ་མོ་གནད་དུ་བསྣུན། །ཤིན་ཏུ་ཕྲ་བའི་ཡེ་ཤེས་བདེ་བ་ཆེ། །རྣམ་ཀུན་མཆོག་ལྡན་དབྱིངས་སུ་རོ་གཅིག་ཤོག ། གཟུང་འཛིན་རོ་རྐྱང་རྒྱུ་བའི་ལས་རླུང་དག །དྷཱུ་ཏཱིའི་མདུད་པ་ཉེར་གཅིག་རང་སར་གྲོལ། །རྟོག་ཚོགས་ལྷ་ཡི་འཁོར་ལོ་ཉིད་དུ་སྨིན། །ཟུང་འཇུག་རིག་འཛིན་རྣམ་བཞི་མཐར་ཕྱིན་ཤོག །བསྒྲིབ་ཚོགས་རྟོག་པའི་བུད་ཤིང་དབྱིངས་སུ་ཟད། །དྲུག་ཅུ་རྩ་བཞིའི་ཡོན་ཏན་མངོན་དུ་འགྱུར། །ཕྱི་གསལ་འཁོར་ལོ་ཚོགས་ཆེན་ལྷུན་རྫོགས་ནས། །སྐུ་དང་ཡེ་ཤེས་སྣང་བ་འབྱམས་ཀླས་ཤོག །ཅེས་པ་འདིའང་རིག་འཛིན་བདུད་འདུལ་རྡོ་རྗེ་དང་། གཏེར་ཆེན་ཆོས་ཀྱི་རྒྱལ་པོ་རིག་འཛིན་ཀློང་གསལ་སྙིང་པོའི་གཏེར་བྱོན་རྩ་རླུང་ཐིག་ལེའི་ཁྲིད་རིམ་དམ་པ་གོང་མས་ལྷན་དུ་ཉམས་བཞེས་མཛད་པ་ལྟར། བླ་མ་གོང་མའི་ཕྱག་བརྒྱུན་བཞིན་ཉུང་གསལ་སྙིང་པོར་དྲིལ་ནས་ཟིན་བྲིས་སུ་བསྟར་བ་ཞལ་ལུང་བདུད་རྩིའི་ཐིགས་པ་ཞེས་བྱ་བ་འདི་ནི། གངས་ལྡན་གྲུབ་པ་ཡོངས་ཀྱི་སྤྱི་གཟུགས་ཁྲོ་ཟུར་རྡོ་རྗེ་བདུད་འདུལ་མཆོག་གི་ཡེ་ཤེས་སྒྱུ་མའི་རོལ་གར་གཅིག་ཏུ་འཁྱིལ་བའི་སྐུ་སྐྱེས་དེ་མ་ཐག་པ་མཆོག་སྤྲུལ་རིན་པོ་ཆེ་པདྨ་འགྱུར་མེད་རྒྱ་མཚོ་དང་། མཁྱེན་རབ་བློ་གྲོས་མཆོག་མངའ་མཁན་རིན་པོ་ཆེ་ཀུན་བཟང་བློ་ལྡན་ཟུང་གིས། བཀས་ཡང་ཡང་བསྐུལ་ཞིང་བྲི་གཞིའི་ཤོག་བུ་བཅས་སྩལ་བའི་ཐུགས་བཞེད་བསྐང་བའི་ཕྱིར་དུ། རྒྱལ་ཁམས་ཕྱོགས་མེད་ཉུལ་བའི་གྱི་ན་བ། རྨོངས་པ་ཆོས་མེད་དགེ་རྩེ་འགྱུར་མེད་བསྟན་པ་རྣམ་རྒྱལ་འཇམ་དབྱངས་དགྱེས་པའི་བློ་གྲོས་དཔལ་བཟང་པོར་འབོད་པས། ཁྲིད་གཞུང་གི་རིམ་པ་རྣམས་རྩ་བར་བཟུང་། རིག་འཛིན་གོང་མ་རྣམས་ཀྱི་གསུང་གི་སྙིང་པོ་ཕྱུང་། བླ་མ་དམ་པའི་ཞལ་རྒྱུན་གཙོ་བོར་བགྱིས་ནས། ཚིག་ཉུང་དོན་འདུས་སུ་གསལ་བར་བྲིས་པའི་དགེ་བས། བདག་སོགས་འགྲོ་བ་མ་ལུས་གནས་སྐབས་ཁམས་གསུམ་འཁོར་བའི་སྡུག་བས